ঘুনেধরা এই সমাজে বাস করছি বলে, দু’টো পথের যে কোন একটি বেছে নিতে হবে । হয় অসভ্যদের সাথে মিলেমিশে এককার হতে হবে নয়ত অসভ্যদেরকে সভ্যতার আলোতে তুলে এনে প্রকৃতার্থে মানুষ করে গড়তে হবে । প্রথমটা একেবারে সহজ । ইচ্ছা করলেই সফলতা ! তবুও অত্যন্ত কঠিন দ্বিতীয় পথকেই অবলম্বন করতে হবে । মানুষ হিসেবে সমাজের প্র্রতি দায়বদ্ধতা, বিবেকের কাছে কৈফিয়ত-সবমিলিয়ে নিজের যেভাবে ভালো পথে চলতে হবে তেমনি অন্যকেও ভালো পথে আনতে হবে । জাতি হিসেবে আমরা সৌভাগ্যবান । বিগত দুই যুগেরও বেশি সময় জুড়ে এদেশের প্রধানমন্ত্রী যারা ছিলেন তাদের সবাই নারী । দেশের বর্তমান প্রধানমন্ত্রী, বিরোধীদলীয় নেতা, বৃহত্তর দলের নেতা নারী হওয়ার পরেও দেশের নারী সমাজের প্রতি এমন কষাঘাত আসবে তা ভাবাও অন্যায় অথচ বাস্তবতা ভিন্ন কথা বলছে । নারী নেত্রী ক্ষমতায় থাকার পরেও নারীর নিরাপত্তা নিশ্চিত নয় এটা বেমানান । কেউ যদি সভ্য না হয়ে উল্টোপথে চলে সমাজে বিশৃঙ্খলার সৃষ্টি করে তবে রাষ্ট্রের দায়িত্ব তাকে শাস্তির মুখোমুখি করে অপরাধীকে যেমন অপরাধ কর্ম থেকে বিরত রাখা তেমনি দৃষ্টান্ত স্থাপনের মাধ্যমে অন্যদেরকে অপরাধের সাথে জড়িত হতে অনুৎসাহিত করা । রাষ্ট্রযন্ত্রকে এ ব্যাপারে আরেকবার গভীরভাবে ভাববার অনুরোধ রাখছি । কুলাঙ্গারদের কুলাঙ্গারীপণার জন্য রাষ্ট্র যেন সুযোগ করে না দেয় সে ব্যাপারে সবার সহযোগিতা কাম্য । কোন স্বার্থেই যেন প্রকৃত অপরাধীরা মুক্তি পেয়ে না যায় তার নিশ্চয়তা প্রদানের মাধ্যমে নারীর নিরাপত্তা সুরক্ষিত করতে হবে ।